Shaẖar Pe'er

Shaẖar Pe'er (heebrea keeles שחר פאר, sündinud 1. mail 1987 Jeruusalemmas) on Iisraeli endine naistennisist. Ta loobus tipptennisest veebruaris 2017.

4. aprilli 2011 seisuga oli ta WTA edetabelis 11. kohal, mis oli tema karjääri kõrgeim koht. Ükski teine Iisraeli tennisist ei ole maailma edetabelis nii kõrgel kohal olnud.

Pe'eri isa Dovik on tarkvaraspetsialist ja ema Aliza on koduperenaine. Pe'er hakkas tennist õppima 6-aastaselt oma venna Shlomi ja õe Shani kõrval. 19-aastaselt hakkas ta teenima aega Iisraeli sõjaväes – see on Iisraelis naistele kohustuslik. Kui ta parajasti välismaal ei võistle, siis töötab ta hommikuti Iisraeli sõjaväe haldusosakonnas sekretärina ja pärastlõunati tegeleb tennisega.

Tema esimesed ITF-i turniiride võidud pärinevad 2003. aasta lõpust: 16. novembril võitis ta oma kodumaal Ramat HaSharonis ja 30. novembril Haifas toimunud turniiri. Kummaski finaalis alistas ta Valgevene sportlase Olga Govortsova. 2004. aasta Austraalia lahtistel võitis Pe'er neidude üksikmängu, alistades finaalis oma endise paarismängupartneri Nicole Vaidišová 6:1, 6:4. Samal aastal hakkas ta elukutseliseks tennisistiks. 28. veebruaril 2004 võitis ta ITF-i turniiri Austraalias Bendingos ja 5. detsembril 2004 Iisraelis Ra'ananas. Sel ja järgmisel aastal võitis ta ka kolm ITF-i paaristurniiri: 13. juunil 2004 Marseille's, 5. detsembril 2004 Ra'ananas ja 5. juunil 2005 Ra'ananas. Kahel viimasel neist oli tema paariliseks kaasmaalane Tzipora Obziler. Rohkem ITF-i turniire ta võitnud ei ole.

Pe'er võitis nii üksikmängus kui paarismängus 3 esimest WTA turniiri finaali, kuhu ta jõudis. Individuaalselt saavutas ta esimese võidu 12. veebruaril 2006 Tais Pattayas, kui ta alistas Jelena Kostanići Horvaatiast 6:3, 6:1. Paarismängus tuli esimene turniirivõit 14. mail 2006 Prahas, kui ta koos Marion Bartoliga Prantsusmaalt alistas USA paari Ashley Harkleroad – Bethanie Mattek 6:4, 6:4.

Kahel korral elus on Pe'er jõudnud üksikmängus suure slämmi turniiril veerandfinaali, mõlemal korral 2007. aastal. Austraalia lahtistel meistrivõistlustel sai ta 16. asetuse ja läbis kindlalt kaks esimest ringi asetamata mängijate vastu. Seejärel võitis ta 20. asetusega Tatiana Golovini Prantsusmaalt 3:6, 7:5, 7:5 ja 3. asetusega Svetlana Kuznetsova Venemaalt koguni 6:4, 6:2, enne kui kaotas asetamata Serena Williamsile 6:3, 2:6, 6:8. Williams võitiski turniiri. USA lahtistel sai ta 18. asetuse ning alistas algul USA sportlased Meilen Tu 6:4, 7:6 (9:7) ja Bethanie Matteki 6:2, 6:1, seejärel 13. asetusega Nicole Vaidišová 6:4, 3:6, 7:6 (7:5) ja 30. asetusega Agnieszka Radwańska Poolast 6:4, 6:1. Veerandfinaalis kaotas ta Anna Tšakvetadzele Venemaalt 4:6, 1:6.

2008. aasta suveolümpiamängudel Pekingis alistas Pe'er avaringis Sorana Cirstea Rumeeniast 6:3, 5:7, 6:0, aga siis kaotas 9. asetusega Vera Zvonarjovale Venemaalt 3:6, 6:7 (4:7). Zvonarjova võitis pronksmedali. Paarismängus koos Obzileriga kaotasid nad avaringis Argentina paarile Gisela Dulko – Betina Jozami.

2009. aasta veebruaris ei saanud Pe'er viisat Araabia Ühendemiraatidesse, et osaleda turniiril Dubais. Põhjuseks toodi asjaolu, et AÜE-l puuduvad Iisraeliga diplomaatilised suhted. See otsus tekitas tennisistide hulgas suurt vastuseisu. Meeste tiitlikaitsja Andy Roddick loobus protesti märgiks turniirist. Otsuse vastu protestis ka Venus Williams, kes naiste turniiri võitis. WTA juht Larry Scott teatas, et kaalus turniiri tühistamist, aga pärast konsulteerimist Shahar Pe'eriga otsustas seda mitte teha.

2010. aasta Dubai turniiriks anti Pe'erile viisa, aga ta pidi mängima väga rasketes tingimustes. Tal ei lubatud teiste mängijatega suhelda väljaspool mänguväljakut, ta pidi treenima eraldi võimlas ning oli õues viibides range valve all. Lisaks toimus turniir ajal, mil Dubai võimud uurisid Hamasi liikme Mahmoud al-Mabhouh' mõrvamist Iisraeli salateenistuse agentide poolt, kes olid esinenud Euroopa riikide kodanikena.

Neis tingimustes mängis Pe'er üllatavalt kenasti. Avaringis alistas ta 13. asetusega Yanina Wickmayeri Belgiast 3:6, 6:2, 7:5, teises ringis Virginie Razzano Prantsusmaalt 6:2, 6:2 ning kolmandas ringis 1. asetusega Caroline Wozniacki Taanist 6:2, 7:5. Veerandfinaalis võitis ta Hiina sportlase Na Li 7:5, 3:0 (Li katkestas seljavigastuse tõttu) ja pääses poolfinaali, kus kaotas tiitlikaitsjale, 3. asetusega Venus Williamsile 1:6, 4:6. Williams võitis turniiri ja pärast teatas Pe'eri kohta: "Ma ei suuda kujutleda, et suudaksin niisugustes oludes nii hästi mängida. Ma lihtsalt pean teda õnnitlema ja toetama. Ta on julge. Ma ei arva, et keegi teine naistennisistidest suudaks teha seda, mida tema teeb." Paarismängus koos Galina Voskobojevaga Kasahstanist alistas ta avaringis Wozniacki ja Anabel Medina Garriguesi Hispaaniast 7:5, 6:4, 10:5 ning kaotas teises ringis 5. asetusega Alissa Kleibanovale Venemaalt ja Francesca Schiavonele Itaaliast 4:6, 6:3, 5:10.

Shaẖar Pe'er võitis üksikmängus 4 ITF-i ja 5 WTA turniiri. Paarismängus võitis ta 3 ITF-i ja 3 WTA turniiri.

Vaata ka 
Tennis 2008. aasta suveolümpiamängudel

Välislingid 

Shaẖar Pe'er WTA Touri veebilehel

Iisraeli sportlased
Sündinud 1987
Tennisistid